**ส่วนที่ 1**

**บทสรุปสำหรับผู้บริหาร**

สำนักงานปลัดกระทรวง กระทรวงพลังงาน มีภารกิจเกี่ยวกับการพัฒนายุทธศาสตร์และแปลงนโยบายของกระทรวงเป็นแผนการปฏิบัติงาน จัดสรรทรัพยากร และบริหารราชการทั่วไปของกระทรวง เพื่อให้บรรลุเป้าหมายและเกิดผลสัมฤทธิ์ตามภารกิจของกระทรวง ซึ่งเป็นไปตามกฎกระทรวงแบ่งส่วนราชการ สำนักงานปลัดกระทรวง กระทรวงพลังงาน พ.ศ. 2562

แผนปฏิบัติราชการ พ.ศ. 2563–2565 ของสำนักงานปลัดกระทรวงพลังงาน ประกอบไปด้วย
3 แผนงาน ดังนี้

**แผนปฏิบัติราชการเรื่องที่ 1 : การขับเคลื่อนนโยบายพลังงานสู่การปฏิบัติอย่างบูรณาการ** มุ่งเน้น
การขับเคลื่อนนโยบายพลังงานให้เป็นไปตามเป้าหมายยุทธศาสตร์ชาติ สนับสนุนการพัฒนาโครงสร้างพื้นฐานพลังงานให้สามารถเกิดขึ้นได้ตามแผนงานที่กำหนด และพัฒนากลไกรองรับสภาวะฉุกเฉินด้านพลังงานที่มีประสิทธิภาพ ตลอดจนการสร้างความร่วมมือกับต่างประเทศในการถ่ายทอดเทคโนโลยี และการแสวงหาแหล่งพลังงานเพื่อสร้างความมั่นคงด้านพลังงาน

**แผนปฏิบัติราชการเรื่องที่ 2 : เครือข่ายพลังงานชุมชนเข้มแข็ง** มุ่งเน้นการสนับสนุนการจัดหาและการพัฒนาด้านพลังงานในส่วนภูมิภาค ให้สามารถขับเคลื่อนพลังงานชุมชนเพื่อสร้างเศรษฐกิจฐานราก ตลอดจนสร้างเครือข่ายผู้มีส่วนได้ส่วนเสียในพื้นที่ เพื่อสนับสนุนการขับเคลื่อนนโยบายพลังงานในเชิงพื้นที่

**แผนปฏิบัติราชการเรื่องที่ 3 : การพัฒนาสู่การเป็นองค์กรสมรรถนะสูง** มุ่งเน้นการพัฒนาให้กระทรวงพลังงานเป็นองค์กรสมรรถนะสูง มีระบบบริหารราชการตามมาตรฐานสากลที่ยึดมั่นในคุณธรรมและจริยธรรม บุคลากรมีสมรรถนะสอดคล้องกับภารกิจ มีความก้าวหน้าในสายอาชีพ มีระบบเทคโนโลยีสารสนเทศที่สนับสนุนการดำเนินงานมีประสิทธิภาพ มีการสื่อสารนโยบายและข้อมูลพลังงานต่อประชาชนและมีการบริหารความสัมพันธ์เชิงกลยุทธ์กับกลุ่มผู้มีส่วนได้ส่วนเสีย เกิดความเข้าใจและเชื่อมั่น สังคมเชื่อถือ และสนับสนุนการดำเนินนโยบายของกระทรวงพลังงาน

สำนักงานปลัดกระทรวงพลังงาน เป็นหน่วยงานสนับสนุนในการขับเคลื่อนนโยบายพลังงาน ให้บรรลุตามเป้าหมายที่กำหนด สอดคล้องกับแผนยุทธศาสตร์ชาติ 20 ปี แผนแม่บทภายใต้ยุทธศาสตร์ชาติ แผนพัฒนาเศรษฐกิจและสังคมแห่งชาติ ฉบับที่ 12 แผนปฏิรูปประเทศด้านพลังงาน และแผนปฏิบัติราชการ พ.ศ. 2563–2565 ของกระทรวงพลังงาน